ROZHODNUTIE KOMISIE
z 22. decembra 2005,
ktorým sa mení rozhodnutie 2005/237/ES, pokiaľ ide o finančnú pomoc Spoločenstva na prevádzku referenčného laboratória Spoločenstva pre vtáčiu chrípku v roku 2005
[oznámené pod číslom K(2005) 5617]
(Iba anglický text je autentický)
(2005/935/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 28 ods. 2,
keďže:
(1)
V smernici Rady 92/40/EHS z 19. mája 1992, ktorou sa zavádzajú opatrenia Spoločenstva na kontrolu moru hydiny (2), sa ustanovujú kontrolné opatrenia Spoločenstva, ktoré sa majú uplatniť v prípade prepuknutia vtáčej chrípky hydiny. Na základe uvedenej smernice sa ustanovuje určenie národných laboratórií pre vtáčiu chrípku a referenčného laboratória Spoločenstva pre vtáčiu chrípku.
(2)
Na základe rozhodnutia Komisie 2005/237/ES z 15. marca 2005 o finančnej pomoci Spoločenstva na prevádzku určitých referenčných laboratórií Spoločenstva v oblasti zdravia zvierat a živých zvierat v roku 2005 (3) Spoločenstvo poskytlo finančnú pomoc referenčnému laboratóriu Spoločenstva pre vtáčiu chrípku, ktoré bolo určené na základe smernice 92/40/EHS.
(3)
Najnovší vývoj situácie v oblasti zdravia zvierat v súvislosti s vtáčou chrípkou v Spoločenstve a v tretích krajinách má za následok podstatné zvýšenie množstva práce, ktorú je potrebné v súvislosti s týmto ochorením vykonať v referenčnom laboratóriu Spoločenstva pre vtáčiu chrípku. K tomuto zvýšeniu dochádza predovšetkým v dôsledku určovania typov vírusov dodávaných do laboratória a zostavovania a aktualizácie súčasného zoznamu činidiel a ich distribúcie.
(4)
Referenčné laboratórium Spoločenstva pre vtáčiu chrípku navyše zohráva kľúčovú úlohu pri podpore diagnostických jednotiek národných referenčných laboratórií pre vtáčiu chrípku, v rámci ktorej sa uskutočňujú návštevy týchto laboratórií.
(5)
Rozšírenie množstva dostupných diagnostických metód, ako je napr. validácia nových techník a metodík molekulárnej diagnostiky, ako aj vydávanie noriem a uskutočňovanie medzilaboratórnych skúšok, ktoré boli pridané k úlohám a povinnostiam v schválenom pracovnom programe na rok 2005, mali za následok zvýšenie množstva činností vykonávaných v referenčnom laboratóriu Spoločenstva pre vtáčiu chrípku.
(6)
Komisia analyzovala najnovšie informácie poskytnuté referenčným laboratóriom Spoločenstva pre vtáčiu chrípku o výdavkoch požadovaných na rok 2005. Vzhľadom na tieto informácie je potrebné upraviť finančný príspevok Spoločenstva tomuto laboratóriu, a preto je náležité prideliť na rok 2005 dodatočné finančné prostriedky.
(7)
Rozhodnutie 2005/237/ES by sa preto malo zodpovedajúcim spôsobom zmeniť.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
V článku 3 rozhodnutia 2005/237/ES sa výraz „135 000 EUR“ nahrádza výrazom „285 000 EUR“.
Článok 2
Toto rozhodnutie je určené Spojenému kráľovstvu Veľkej Británie a Severného Írska.
V Bruseli 22. decembra 2005